Diari Oficial de la Generalitat Valenciana


Sumari del DOGV 5928, del 08-01-2009 (2008/14308)

RESOLUCIÓ de 10 de desembre de 2008, de la Direcció General de Treball, Cooperativisme i Economia Social, per la qual es disposa el registre i la publicació del Conveni Col·lectiu de l'empresa Dornier, SA, (Codi núm. 8000432).
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5928

Data del DOGV
:   08-01-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/14918


Data del document
:   10-12-2008

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * conveni col·lectiu
    * aparcament
    * empresa privada

RESOLUCIÓ de 10 de desembre de 2008, de la Direcció General de Treball, Cooperativisme i Economia Social, per la qual es disposa el registre i la publicació del Conveni Col·lectiu de l'empresa Dornier, SA, (Codi núm. 8000432). [2008/14893]  
Vist el text del Conveni Col·lectiu de l'empresa Dornier, SA, subscrit per la Comissió Negociadora el dia 6 de novembre de 2008, que està integrada per representants de l'empresa i per part dels treballadors per membres de la representació unitària, i de conformitat amb el que disposa l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors; i els articles 2, 3 i 6 del Reial Decret 1.040/1981, de 22 de maig, sobre registre i dipòsit de convenis col·lectius de treball, esta Direcció General de Treball, Cooperativisme i Economia Social, de conformitat amb les competències que té transferides segons el Reial Decret 4.105/1982, de 29 de desembre, acorda  
Primer   
Ordenar que siga inscrit en el Registre de Convenis Col·lectius de Treball d'esta direcció general, amb notificació a la Comissió Negociadora i que siga dipositat el text original del conveni.  
Segon  
Disposar que siga publicat en el Diari Oficial de la Comunitat Valenciana.  
València, 10 de desembre de 2005.- El director general de Treball, Cooperativisme i Economia Social: Román Ceballos Sancho.  
DORNIER, SA  
Preàmbul  
Ambdues parts han abordat la negociació del present conveni col·lectiu tenint en compte el principi que no es podrà discriminar cap treballador per raons d'edat, sexe, ideologia, religió, raça o nacionalitat en cap aspecte de la relació laboral, lloc de treball, categoria o qualsevol concepte que es reculla en este conveni o en la normativa vigent.  
I. Normes generals  
Article 1 . Objecte  
El present conveni regula les relacions entre l'empresa Dornier, SA i els treballadors inclosos en el seu àmbit personal.  
Article 2. Àmbit territorial  
El present conveni afectarà tots els centres de treball de l'empresa Dornier, SA, existents en l'actualitat o que es puguen crear a la Comunitat Autònoma de València.  
Article 3. Àmbit personal  
El conveni col·lectiu afectarà la totalitat del personal que presta els seus servicis en l'empresa, amb les excepcions previstes en l'article 2n, apartat a) de l'Estatut dels Treballadors.  
Article 4. Àmbit temporal  
El conveni entrarà en vigor a tots els efectes el dia 1 de gener de 2008, i la seua duració serà de quatre anys, és a dir, fins al 31 de desembre de 2011.  
Article 5. Denúncia i pròrroga  
La revisió del conveni podrà sol·licitar-se per escrit per qualsevol de les parts firmants d'este, almenys amb tres mesos d'antelació a l'acabament de la seua vigència. La part que formule la denúncia haurà de lliurar una proposta concreta sobre els punts i el contingut que comprenga la revisió sol·licitada.  
Fins que no s'arribe a un acord per a un nou conveni es mantindrà prorrogada la vigència de l'anterior.  
Si no hi ha denúncia, el conveni es prorrogarà tàcitament a l'acabament de la seua vigència, durant el temps que transcórrega entre la data de la seua expiració i l'entrada en vigor del nou conveni que el substituïsca.  
Article 6. Comissió Mixta Paritària  
Ambdues parts acorden establir una Comissió Mixta Paritària d'interpretació i seguiment del present conveni en un termini de quinze dies (15) des de la seua firma.  
Esta Comissió estarà integrada paritàriament per tres representants de les organitzacions sindicals i tres representants de l'empresa, firmants del conveni.   
Ambdues representacions podran assistir a les reunions acompanyades d'assessors, que podran ser aliens a l'empresa, i seran assignats lliurement per elles, els quals tindran veu però no vot.  
La Comissió tindrà les funcions següents:  
a) Els conflictes d'interpretació i aplicació del conveni.  
b) Entendre de forma prèvia i obligatòria a la via administrativa i jurisdiccional, en tots els conflictes col·lectius que puguen iniciar-se per parts legitimades per a això, en relació amb l'aplicació i/o interpretació d'este conveni, sense que això puga ocasionar retards que perjudiquen les accions de les parts. Transcorreguts quinze dies des de la sol·licitud d'intervenció i la pertinent resolució de la Comissió Mixta quedarà expedita la via corresponent.  
c) La Comissió Mixta podrà elaborar un informe sobre les qüestions que les parts estimen convenients per al millor desplegament i aplicació del conveni  
d) Totes les funcions que es deriven de les clàusules del present conveni.   
Article 7. Adhesió al Tribunal d'Arbitratge Laboral de la Comunitat de València  
Quan la Comissió Mixta Paritària no arribe al seu si a un acord en la solució dels conflictes que se li sotmeten, en virtut de l'article anterior, l'empresa i la representació dels treballadors, inclosos en l'àmbit subjectiu d'este conveni, s'obliguen a recórrer als procediments de mediació o conciliació per a la resolució de conflictes laborals previstos en l'Acord de Solució de Conflictes Laborals per a la Comunitat de València.  
Article 8. Absorció i compensació  
Les retribucions establides en este conveni, compensaran i absorbiran totes les existents en el moment de la seua entrada en vigor siga quina siga la naturalesa o l'origen d'esta.  
Els augments de retribucions que puguen produir-se per disposicions legals de general i obligada aplicació, només afectaran les condicions econòmiques pactades en el present conveni quan, considerades les mencionades retribucions establides legalment en còmput anual superen les ací pactades.  
En un altre cas, les millores resultants del present conveni absorbiran les establides legalment.  
Article 9. Condició més beneficiosa  
Es respectaran, en tot cas, les condicions més beneficioses en el còmput anual i a títol personal, que estiga gaudint cada treballador.  
Article 10. Vinculació a la totalitat  
Les condicions pactades constituïxen un tot orgànic i indivisible, de manera que el present conveni serà nul i quedarà sense efecte en el cas que la jurisdicció competent anul·le o invalide algun dels seus pactes. En este cas, les parts signatàries del conveni s'obliguen a reunir-se en un termini de quinze dies des que la resolució que anul·le o invalide parcialment el conveni siga ferm, per a aconseguir una solució respecte d'això. Transcorreguts 60 dies sense arribar a un acord, s'iniciaran negociacions per a un nou conveni col·lectiu.   
Article 11. Tramitació del conveni  
El present conveni es presentarà davant de l'organisme competent, a fi del seu oportú registre i la resta d'efectes que pertoquen, de conformitat amb la vigent legislació respecte d'això.  
Article 12. Legislació supletòria  
Les parts convenen que en allò no previst en el present conveni s'aplicarà la legislació vigent i el conveni marc estatal del sector.  
II. Regulació de condicions de treball  
1. Jornada de treball. Calendari laboral. Hores extraordinàries. Vacances  
Article 13. Jornada de treball  
Durant la vigència del present conveni, i de conformitat amb el que establix l'article 34, apartat cinqué, de l'Estatut dels Treballadors, s'acorda una jornada anual de 1.728 hores per a tota la vigència del conveni.  
La distribució de jornada estarà supeditada en cada moment a les necessitats del servici i als canvis que s'hi puguen produir, en funció de les necessitats organitzatives i estructurals imposades per l'ajuntament o entitat amb què l'empresa tinga contractada l'explotació del servici d'explotació de l'ORA, prèvia consulta als representants de personal.  
La jornada de treball, començarà i acabarà en la zona assignada en cada moment al treballador, per tant, s'entén que a l'hora de començament i acabament de la seua jornada diària el treballador es trobarà en la seua zona.  
Tot el personal tindrà dret a 20 minuts de pausa per a l'esmorzar que correran a càrrec de l'empresa, que seran ininterromputs. Així mateix s'establixen descansos per al personal que treballe a jornada partida, que es dividiran en tres períodes: un de 6 minuts al matí, i dos de 6 minuts cada un a la vesprada.  
Els dies 24 i 31 de desembre, i 5 de gener, únicament seran laborables de matí. La vesprada d'eixos dies no es treballarà i les hores corresponents es descomptaran de la jornada anual.   
Article 14. Calendari laboral  
Per a cada any, i al començament d'este, es confeccionaran els calendaris i horaris generals. Estos calendaris i horaris es negociaran entre la representació dels treballadors i la direcció de l'empresa.  
Es consideraran com a dies de descans que no afecten la jornada anual pactada en este article:  
- En la ciutat de València, els tres dies laborables anteriors al 19 de març.  
- En altres municipis diferents de València, als quals s'aplique este conveni, i en els supòsits de supressió municipal del servici de l'ORA per realització de festes locals, es consideraran dies de descans tres d'ells.  
S'establirà un sistema de rotació de controladors per les distintes zones, de manera que es garantisca, en la mesura que siga possible, que tots els controladors passen per totes les zones el mateix nombre de vegades, a excepció de supòsits de residència en eixa zona, casos de problemes de seguretat, i en altres circumstàncies justificades.  
Article 15. Modificació del dia de descans   
L'empresa compensarà econòmicament cada treballador amb 25 euros en el cas que per raons organitzatives li siga modificat el seu dia de descans fixat en calendari.  
En este cas, l'empresa pagarà eixa quantitat en la nòmina del mes següent, al mes corresponent a la data de descans modificada.  
El dia de descans modificat es gaudirà en una altra data anterior a l'últim dia del mes natural següent al de la data prèviament fixada en calendari com a descans.  
Modificació del dia de descans entre treballadors  
Els canvis dels dies de descans establits en calendari realitzats voluntàriament entre els treballadors, per a ser acceptats per l'empresa hauran de ser-li comunicats amb un preavís mínim de 24 hores a la data a què afecta el canvi, per mitjà d'escrit firmat pels dos treballadors interessats.  
Article 16. Hores extraordinàries  
Són aquelles hores que es realitzen en excés de la jornada establida en el present conveni. La seua execució tindrà caràcter voluntari, llevat que siguen requerides per a previndre o reparar sinistres, així com en situacions d'extrema urgència i necessitat o per prevenció de danys extraordinaris.  
Les hores extraordinàries seran compensades econòmicament o amb descans equivalent dins dels dos mesos següents a la seua realització.  
En el còmput del límit màxim anual d'hores extraordinàries establit legalment no es computaran les hores extraordinàries que hagen sigut compensades amb descansos equivalents en els dos mesos següents a la seua realització, així com tampoc aquelles realitzades per a previndre o reparar danys imprevistos i urgents.  
La base per al còmput de la realització d'hores extraordinàries serà de dos mesos.  
Cada hora extraordinària, en el cas de ser compensada econòmicament, es pagarà en l'any 2008 a 10,52 euros. En anys successius esta quantitat s'incrementarà segons l'article 21 del present conveni.  
La direcció de l'empresa i el conjunt dels treballadors mantindran una política de mínima realització d'hores extraordinàries.  
Article 17. Vacances  
El període de vacances anuals retribuït, no substituïble per compensació econòmica serà de 33 dies naturals, les vacances mencionades s'iniciaran sempre en dia hàbil.  
El període de gaudi de vacances es fixarà de comú acord entre l'empresa i representants del personal, tenint en compte les necessitats organitzatives de cada centre de treball.  
En els casos d'I.T, accident o hospitalització durant el gaudi del període de vacances fixat, el personal tindrà dret a la interrupció o represa i/o fixació d'un nou període fins a completar els dies que resten, dins de l'any natural.  
Quan el període de vacances fixat en el calendari de vacances de l'empresa coincidisca en el temps amb una incapacitat temporal derivada de l'embaràs, el part o la lactància natural o amb el període de suspensió del contracte de treball previst en l'article 48.4 d'esta llei, es tindrà dret a gaudir les vacances en data diferent a la de la incapacitat temporal o a la del gaudi del permís que per aplicació del dit precepte li pertoque, en acabar el període de suspensió, encara que haja acabat l'any natural a què corresponguen.  
El calendari s'haurà d'elaborar a principis del 30 d'abril de l'any corresponent al seu gaudi.  
2. Permisos retribuïts. Excedències  
Article 18. Permisos i llicències retribuïts  
Tots els treballadors tindran dret als següents permisos i llicències retribuïts.  
El personal afectat per este conveni, previ avís a l'empresa i posterior justificació, podrà absentar-se o faltar al treball amb dret a seguir mantenint la seua remuneració com si prestara servici, únicament per algun dels motius i durant els següents períodes:  
a) Matrimoni del treballador: 15 dies.  
Matrimoni de fills i/o germans: 1 dia si té lloc dins de la província. Tres dies si té lloc fora de la província.  
b) Naixement de fill: tres dies dins de la província, i 5 dies si hi ha necessitat de desplaçar-se'n fora.  
c) Mort, accident, malaltia greu o hospitalització o intervenció quirúrgica sense hospitalització que necessite repòs domiciliari de parents fins al segon grau de consanguinitat o afinitat: 3 dies o 5 dies si fora necessari un desplaçament a l'efecte.  
d) Compliment d'un deure inexcusable de caràcter públic i personal, comprés l'exercici del sufragi universal: temps indispensable.  
e) Un dia per trasllat de domicili habitual, dos dies si el canvi de domicili es fora del municipi.  
f) Exàmens per a l'obtenció d'un títol oficial o curs acadèmics: el temps indispensable.  
g) Lactància d'un fill menor de 9 mesos: 1 hora d'absència al treball, que podrà dividir en dues fraccions. El progenitor per la seua pròpia voluntat podrà substituir eixe dret per una reducció de la seua jornada en mitja hora amb la mateixa finalitat o acumular-lo en 12 dies hàbils. La duració del permís s'incrementarà proporcionalment en els casos de part múltiple. Este permís podrà ser gaudit indistintament per la mare o el pare en el cas que estos dos treballen.  
En els casos de naixements de fills prematurs o que, per alguna causa, hagen de romandre hospitalitzats a continuació del part, la mare o el pare tindran dret a absentar-se del treball durant una hora. Així mateix, tindran dret a reduir la seua jornada de treball fins a un màxim de dos hores, amb la disminució proporcional del salari.  
h) Guarda legal per tindre un menor de vuit anys a càrrec, o un disminuït físic, psíquic o sensorial que no exercisca activitat retribuïda: reducció de jornada de treball amb reducció proporcional del salari, almenys un vuité i un màxim de la meitat de la duració d'aquella.  
i) Qui tinga al seu càrrec directe un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix, i no exercisca activitat retribuïda: reducció de jornada de treball amb reducció proporcional del salari, almenys un vuité i un màxim de la meitat de la duració d'aquella.  
j) Visita mèdica: pel temps imprescindible. Haurà de justificar-se que no s'hi pot acudir fora de l'horari laboral.  
k) Visita mèdica de fill menor de 14 anys pel temps imprescindible. S'haurà de justificar prèviament que no s'hi pot acudir fora de l'hora de l'horari laboral.  
l) Les treballadores embarassades tindran a absentar-se del treball, amb dret a remuneració, per a la realització d'exàmens prenatals i tècniques de preparació del part, amb avís previ a l'empresari i justificació de la necessitat de la seua realització dins de la jornada de treball.  
m) La treballadora víctima de la violència de gènere tindrà dret, per a fer efectiva la seua protecció o el seu dret a l'assistència social integral, a la reducció de la jornada de treball amb disminució proporcional del salari a la reordenació del temps de treball, a través de l'adaptació de l'horari flexible o d'altres formes d'ordenació del temps de treball que s'utilitzen en l'empresa.  
Tindrà la mateixa consideració que el matrimoni, la parella de fet, legalment acreditada, per a tots els permisos reconeguts en este article, amb l'excepció de l'apartat a).  
Article 19. Excedències  
L'excedència podrà ser voluntària o forçosa. la forçosa donarà dret a la conservació del lloc i al còmput de l'antiguitat de la seua vigència.  
Totes les excedències s'hauran de sol·licitar per escrit i llevat que legalment es dispose una altra cosa, les voluntàries podran ser utilitzades pels treballadors amb contracte indefinit i que acrediten com a mínim un any d'antiguitat en l'empresa.  
A) L'excedència forçosa, prèvia comunicació fefaent a l'empresa, es concedirà en els supòsits següents:  
- Per la designació o elecció per a un càrrec públic que impossibilite l'assistència al treball.  
- Les treballadores i els treballadors que exercisquen funcions sindicals d'àmbit provincial o superior mentre dure l'exercici del seu càrrec representatiu.  
- Les treballadores i els treballadors tindran dret a un període d'excedència de duració no superior a tres anys per a l'atenció de cada fill, tant quan ho siga per naturalesa, com per adopció, o en els supòsits de acolliment, tant permanent com preadoptiu, comptat des de la data de naixement o, si és el cas, de la resolució judicial o administrativa. De conformitat amb l'article 46 de l'Estatut dels Treballadors.   
- També tindran dret a un període d'excedència de duració no superior a un any les treballadores i els treballadors per a l'atenció d'un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix, i no exercisca activitat retribuïda. De conformitat amb l'article 46 de l'estatut dels treballadors.   
- Per naixement d'un fill: 16 setmanes o 2 setmanes més per cada fill, en cas de part múltiple. De conformitat amb el que preveu l'article 48 de l'Estatut dels Treballadors.  
- Adopció o acolliment: de conformitat amb el que disposa l'article 48 de l'Estatut dels Treballadors.  
- En el supòsit d'incapacitat temporal, produïda l'extinció d'esta situació en les condicions previstes en l'article 48 de l'Estatut dels Treballadors.  
El treballador o la treballadora en excedència forçosa haurà de reincorporar-se a l'empresa en el terme màxim dels trenta dies naturals següents al cessament de la funció o desaparició de la causa o motiu originari d'este període de suspensió contractual. Si no es realitza en este termini, s'entendrà decaiguda la reserva de lloc de treball i passarà a tindre la mateixa condició que l'excedent de caràcter voluntari, llevat que acredite el dret al naixement d'un nou període d'excedència forçosa.  
B) L'excedència voluntària, haurà de ser sol·licitada per escrit a l'empresa tan prompte com siga possible i hi tindrà dret, el treballador amb almenys una antiguitat en l'empresa d'un any, per un termini no menor a quatre mesos i no major a cinc anys. Este dret només podrà ser exercitat una altra vegada pel mateix treballador si han transcorregut quatre anys des del final de l'anterior excedència.  
El treballador o la treballadora amb excedència voluntària conservarà el dret al reingrés en vacants d'igual o semblant categoria la seua que hi haja o es produïsquen en l'empresa, sempre que comunique per escrit a l'empresa amb una antelació mínima de trenta dies hàbils el seu reingrés. D'acord amb el que disposa l'article 46 de l'Estatut dels Treballadors.  
Suspensió de contracte amb reserva de lloc de treball  
Per decisió de la treballadora que es veja obligada a abandonar el seu lloc de treball com a conseqüència de ser víctima de violència de gènere. el període de suspensió tindrà una duració inicial que no podrà excedir de sis mesos, llevat que de les actuacions de tutela judicial resulte que l'efectivitat del dret de protecció de la víctima requerisca la continuïtat de la suspensió, En este cas, el jutge podrà prorrogar la suspensió per períodes de tres mesos, amb un màxim de divuit mesos.  
Maternitat  
En el supòsit de part, la suspensió tindrà una duració de setze setmanes ininterrompudes, ampliables en el supòsit de part múltiple en dues setmanes més per cada fill a partir del segon. El període de suspensió es distribuirà a opció de la interessada sempre que sis setmanes siguen immediatament posteriors al part. En cas de defunció de la mare, amb independència que aquesta realitze o no algun treball, l'altre progenitor podrà fer ús de la totalitat o, si és el cas, de la part que reste del període de suspensió, computat des de la data del part, i sense que se'n descompte la part que la mare haguera pogut gaudir abans del part. En el supòsit de defunció del fill, el període de suspensió no es veurà reduït, llevat que, una vegada finalitzades les sis setmanes de descans obligatori, la mare sol·licite reincorporar-se al seu lloc de treball.  
No obstant això, i sense perjuí de les sis setmanes immediatament posteriors al part de descans obligatori per a la mare, en el cas que ambdós progenitors treballen, la mare, en iniciar-se el període de descans per maternitat, podrà optar per que l'altre progenitor gaudisca d'una part determinada i ininterrompuda del període de descans posterior al part bé de forma simultània o successiva amb el de la mare. L'altre progenitor podrà continuar fent ús del període de suspensió per maternitat inicialment cedit, encara que en el moment previst per a la reincorporació de la mare al treball aquesta es trobe en situació d'incapacitat temporal.  
En el cas que la mare no tinga dret a suspendre la seua activitat professional amb dret a prestacions d'acord amb les normes que regulen la dita activitat, l'altre progenitor tindrà dret a suspendre el seu contracte de treball pel període que haja correspost a la mare, la qual cosa serà compatible amb l'exercici del dret reconegut en l'article següent.  
En els casos de part prematur i en aquells en què, per qualsevol altra causa, el neonat haja de romandre hospitalitzat a continuació del part, el període de suspensió podrà computar-se, a instància de la mare, o si no n'hi ha, de l'altre progenitor, a partir de la data de l'alta hospitalària. S'exclouen d'este còmput les sis setmanes posteriors al part, de suspensió obligatòria del contracte de la mare.  
En els casos de parts prematurs amb falta de pes i aquells altres en què el neonat necessite, per alguna condició clínica, hospitalització a continuació del part, per un període superior a set dies, el període de suspensió s'ampliarà en tants dies com el nascut es trobe hospitalitzat, amb un màxim de tretze setmanes addicionals, i en els termes en què reglamentàriament es desplegue.  
En els supòsits d'adopció i d'acolliment, la suspensió tindrà una duració de setze setmanes ininterrompudes, ampliable en el supòsit d'adopció o acolliment múltiples en dues setmanes per cada menor a partir del segon. Esta suspensió produirà els seus efectes, a elecció del treballador, bé a partir de la resolució judicial per la qual es constituïx l'adopció, bé a partir de la decisió administrativa o judicial d'acolliment, provisional o definitiu, sense que en cap cas un mateix menor puga donar dret a diversos períodes de suspensió.  
En el cas que ambdós progenitors treballen, el període de suspensió es distribuirà a opció dels interessats, que podran gaudir-lo de forma simultània o successiva, sempre amb períodes ininterromputs i amb els límits assenyalats.  
En els casos de gaudi simultani de períodes de descans, la suma d'estos no podrà excedir de les setze setmanes previstes en els paràgrafs anteriors o de les que corresponguen en cas de part, adopció o acolliment múltiples.  
En el supòsit de discapacitat del fill o del menor adoptat o acollit, la suspensió del contracte a què es referix este apartat tindrà una duració addicional de dues setmanes. En el cas que ambdós progenitors treballen, este període addicional es distribuirà a opció dels interessats, que podran gaudir-lo de forma simultània o successiva i sempre de forma ininterrompuda.  
Els períodes a què es referix el present apartat podran gaudir-se en règim de jornada completa o a temps parcial, amb l'acord previ entre els empresaris i els treballadors afectats, en els termes que reglamentàriament es determinen.  
En els supòsits d'adopció internacional, quan siga necessari el desplaçament previ dels progenitors al país d'origen de l'adoptat, el període de suspensió, previst per a cada cas en el present apartat, podrà iniciar-se fins a quatre setmanes abans de la resolució per la qual es constituïx l'adopció.  
Els treballadors es beneficiaran de qualsevol millora en les condicions de treball a què puguen tindre dret durant la suspensió del contracte en els supòsits a què es referix aquest apartat, així com en el que preveu el següent paràgraf i durant la suspensió de contracte per paternitat.  
En el supòsit de risc durant l'embaràs o de risc durant la lactància natural, en els termes previstos en l'article 26 de la Llei 31/1995, de 8 de novembre, de Prevenció de Riscos Laborals, la suspensió del contracte finalitzarà el dia en què s'inicie la suspensió del contracte per maternitat biològica o el lactant complisca nou mesos, respectivament, o, en ambdós casos, quan desaparega la impossibilitat de la treballadora de reincorporar-se al seu lloc anterior o a un altre compatible amb el seu estat.  
Paternitat  
En els supòsits de naixement de fill, adopció o acolliment, el treballador tindrà dret a la suspensió del contracte durant tretze dies ininterromputs, ampliables en el supòsit de part, adopció o acolliment múltiples en dos dies més per cada fill a partir del segon. Esta suspensió és independent del gaudi compartit dels períodes de descans per maternitat. En el supòsit de part, la suspensió correspon en exclusiva a l'altre progenitor. En els supòsits d'adopció o acolliment, este dret correspondrà només a un dels progenitors, a elecció dels interessats; no obstant això, quan el període de descans maternal siga gaudit en la seua totalitat per un dels progenitors, el dret a la suspensió per paternitat únicament podrà ser exercit per l'altre.  
El treballador que exercisca este dret podrà fer-ho durant el període comprés des de la finalització del permís per naixement de fill, previst legal o convencionalment, o des de la resolució judicial per la qual es constituïx l'adopció o a partir de la decisió administrativa o judicial d'acolliment, fins que finalitze la suspensió del contracte per maternitat o immediatament després de la finalització de la dita suspensió.  
La suspensió del contracte a què es referix este article podrà gaudir-se en règim de jornada completa o en règim de jornada parcial d'un mínim del 50 per 100, amb l'acord previ entre l'empresari i el treballador, i conforme es determine reglamentàriament.  
El treballador haurà de comunicar a l'empresari, amb quinze dies d'antelació a la data prevista de part, l'exercici d'este dret.  
Article 20. Formació  
Les treballadores i els treballadors tenen dret a vore facilitada la realització d'estudis per a l'obtenció de títols acadèmics o professionals, la realització de cursos de perfeccionament professional i l'accés a cursos de renovació i capacitació professionals impartits per l'empresa o ens relacionats amb ella.  
Atesa la importància que té la formació de treballadors/es del sector, s'acorda dins del pacte format entre el Govern, sindicats i patronal, que siga la Comissió Paritària del conveni, la que programe i duga a terme les accions formatives en l'empresa.  
3. Matèries d'índole econòmica  
Article 21. Retribucions  
Les retribucions del personal afectat per este conveni es componen del salari base i dels complements salarials i extrasalarials que es determinen a continuació.  
La pujada de tots els conceptes retributius per a cada un dels anys de vigència d'este conveni, amb les excepcions establides en els articles corresponents, és la següent:  
Per a l'any 2008 l'increment serà del 7,5% en salari base i resta de conceptes retributius IPC real any 2008 (les taules provisionals es recullen en l'annex I).  
Per a l'any 2009 l'increment serà del IPC real + 1% en el salari base i resta de conceptes retributius IPC real any 2009.  
Per a l'any 2010 l'increment serà del IPC real + 1,25% en el salari base i resta de conceptes retributius IPC real any 2010   
Per a l'any 2011 l'increment serà del IPC real + 2% en el salari base i resta de conceptes retributius IPC real any 2011  
A l'inici de cada any s'aplicarà una pujada inicial del IPC previst per a eixe any més el diferencial de guany de poder adquisitiu corresponent a cada any (1, 1,25 i 2 amb les excepcions assenyalades en el paràgraf anterior) i s'efectuarà revisió salarial a l'IPC real definitiu de cada any el 31 de desembre en el cas que supere el previst. La revisió serà en una quantia igual a eixe excés i s'efectuarà en el primer trimestre de l'any següent, i es tindrà en compte per a l'elaboració de les taules salarials finals i inicials de cada any.   
Article 22. Salari base  
El salari base per a cada categoria professional i per a cada any de vigència del conveni serà la recollida en l'article 21.  
Article 23. Antiguitat  
Als efectes propis de l'antiguitat, es reconeixerà com computable des del primer dia en què el treballador va començar a prestar servicis en l'empresa.  
El complement d'antiguitat es regirà per les normes següents:  
1. Es pagarà un percentatge, no acumulable, d'acord amb l'escala següent:  
- Als tres anys d'antiguitat, es percebrà el 3% del salari base.  
- Als cinc anys d'antiguitat, es percebrà el 5% del salari base.  
- Als deu anys d'antiguitat, es percebrà el 10% del salari base.  
- Als quinze anys d'antiguitat, es percebrà el 15% del salari base.  
- Als vint anys d'antiguitat, es percebrà el 20% del salari base.  
- Als vint-i-cinc anys d'antiguitat, es percebrà el 25% del salari base.  
2. El pagament d'estes quantitats s'efectuarà en el rebut de salari corresponent al mes en què es complisca la mensualitat que es tracte.  
3. Els qui a l'entrada en vigor del present conveni estiguen percebent en concepte de complement d'antiguitat quantitats superiors a les que resulten de allò pactat ací, continuaran cobrant la diferència al seu favor com a complement personal no absorbible i consolidable, actualitzable en el mateix percentatge que ho faça el salari base del treballador/a, la resta es durà al complement personal d'antiguitat definit en este conveni, que quedarà sotmés al que este determina.  
Article 24. Gratificacions extraordinàries  
Els treballadors percebran dues gratificacions extraordinàries anuals, que es pagaran a raó de 30 dies de salari base i antiguitat. Estes pagues de meritació semestral, es faran efectives els dies 30 i 20 dels mesos de juny i desembre, respectivament.  
Article 25. Plus manteniment de vestuari   
El personal d'ORA (vigilant, inspector/a i tècnic/a de manteniment) afectat per este conveni percebrà una quantitat anual en concepte de plus de manteniment de vestuari de naturalesa extrasalarial per a suplir les despeses ocasionades per la neteja i el manteniment de l'uniforme, que es cobrarà en dotze mensualitats:   
Per a cada un dels anys de vigència del conveni s'aplicaran les pujades recollides en l'article 21.  
Any 2008: 311,52 euros/any a cobrar a raó de 25,96 euros  
Article 26. Plus transport  
El personal percebrà en concepte de plus transport una quantitat anual establida per a cobrir despeses de desplaçament al lloc de treball. Esta quantitat es distribuirà en dotze mensualitats de valor equivalent cada una d'elles, i que per a cada un dels anys de vigència serà igual a l'import del pagament mensual de transport.  
Any 2008: 427,2 euros/any, a cobrar a raó de 35,60 euros mensuals.  
Article 27. Menyscapte de diners  
El personal que preste els seus servicis en caixa o a qui s'exigisca responsabilitat amb vista a l'arqueig de caixa, se li pagarà en concepte de «menyscapte de diners» una quantitat anual que es pagarà en dotze mensualitats. Esta quantitat es calcularà aplicant a les quantitats revisades pagades per este concepte en el 2007, les pujades previstes en l'article 21 del present conveni.  
Any 2008: 544,8 euros/any, a cobrar mensualment a raó de 45,40 euros.  
Per a cada un dels anys de vigència del conveni s'aplicaran les pujades recollides en l'article 21.  
Article 28. Plus per custòdia i manteniment de l'emissora portàtil  
El personal que utilitza, custòdia i alimenta les emissores percebrà una quantitat anual per este concepte que es cobrarà distribuïda en dotze mensualitats. Esta quantitat es calcularà aplicant a les quantitats revisades pagades per este concepte en el 2007, les pujades previstes en l'article 21 del present conveni.  
Any 2008: 59,52 euros/any, a cobrar mensualment a raó de 4,96 euros.  
Per a cada un dels anys de vigència del conveni s'aplicaran les pujades recollides en l'article 21.  
Article 29. Plus de nocturnitat  
S'establix un plus de nocturnitat per a tot el personal que realitze la seua jornada entre les 22.00 hores i les 6.00 hores del dia següent, consistent en un 25 per cent del salari base, que es pagarà per dia efectivament treballat, o la part proporcional d'este en funció de les hores realitzades.  
Article 30. Plus d'assistència   
S'establix per a tots els anys de vigència del conveni un plus d'assistència per a tots els treballadors de la companyia, la percepció del qual estarà condicionada a la realització efectiva de treball diària.  
Esta quantitat es calcularà aplicant a les quantitats revisades pagades per este concepte en el 2007, les pujades previstes en l'article 21 del present conveni.  
Any 2008: 1,99 euros/dia treballat.  
Per a cada un dels anys de vigència del conveni s'aplicaran les pujades recollides en l'article 21.  
Article 31. Plus conveni  
S'establix per a tot el període de vigència del conveni, un plus per a cobrir les necessitats que pot tindre el controladors/vigilant en la realització del seu treball al carrer.  
Este plus es cobrarà a raó de dia efectivament treballar en les quantitats següents.  
Any 2008: 1,53 euros/dia efectivament treballat  
Per a cada un dels anys de vigència del conveni s'aplicaran les pujades recollides en l'article 21  
Article 32. Prima al no absentisme  
A fi de reduir l'absentisme, s'establix un plus variable en funció del grau d'absentisme de IT per contingències comunes: excloent-ne accidents laborals i no laborals i malalties professionals. S'exclouen del còmput dels dies d'I.T a efectes del càlcul de la prima, la malaltia comuna que implique hospitalització del treballador en el cas següent: quan el treballador estiga hospitalitzat més de 5 dies es descomptaran del càlcul tots els dies en què el treballador haja estat hospitalitzat. Si el treballador està hospitalitzat menys de 6 dies, l'hospitalització no es descomptarà del càlcul dels dies d'I.T. Tots els dies d'hospitalització del treballador hauran d'estar degudament justificats. El còmput serà anual i individual d'acord amb les escales que a continuació s'assenyalen. El pagament es farà efectiu junt amb la nòmina del mes de març de l'any següent al de la seua meritació, segons l'absentisme i les taules de l'any corresponent al de la meritació. L'escala per a l'any 2008 és la següent:  
379,85 € anuals si el treballador ha tingut en l'any 2008 menys de 8 dies de IT   
352,72 €anuals si el treballador ha tingut en l'any 2008 menys de 15 dies de IT   
325,58 € anuals si el treballador ha tingut en l'any 2008 menys de 22 dies de IT   
298,45 € anuals si el treballador ha tingut en l'any 2008 menys de 30 dies de IT   
Per a cada un dels anys de vigència del conveni s'aplicaran les pujades recollides en l'article 21.  
III. Règim disciplinari  
Article 33. Faltes i sancions  
Les treballadores i els treballadors podran ser sancionats per la direcció de l'empresa en virtut dels incompliments laborals establits en este conveni o en disposició legal, o reglamentària vigent, o altra normativa aplicable.  
La valoració de les faltes i les sancions corresponents imposades per la direcció de l'empresa seran sempre revisables davant de la jurisdicció competent. La sanció de les faltes greus i molt greus requerirà comunicació escrita al treballador, en què es farà constar la data i els fets que la motiven.  
No es podran imposar sancions que consistisquen en la reducció de la duració de les vacances o una altra minoració dels drets al descans del treballador o multa d'haver.  
Les faltes comeses pels treballadors al servici de les empreses del sector es classificaran d'acord amb la seua importància, i si és el cas, a la seua reincidència en lleus, greus i molt greus.  
En tot cas, es considerarà falta l'incompliment de la "Guia Pràctica d'Ensenyants d'Agents d'ORA"  
Article 34. Faltes lleus  
Es consideraran faltes lleus les següents:  
a) Fins a tres faltes de puntualitat d'assistència al treball durant el període d'un mes, sense que hi haja causa justificada.  
b) L'abandó del centre o lloc de treball, sense causa o motiu justificat, fins i tot per breu temps, sempre que el dit abandó no siga perjudicial per al desenvolupament de l'activitat productiva de l'empresa o causa de danys o accidents als seus companys de treball, que podrà ser considerada com a falta greu o molt greu.  
c) La no comunicació, amb quaranta-vuit hores com a mínim d'antelació, de qualsevol falta d'assistència al treball per causes justificades, llevat que s'acredite degudament la impossibilitat de fer-ho.  
d) No comunicar a l'empresa qualsevol variació de la seua situació que tinga incidència en allò laboral, com el canvi de la seua residència habitual.  
e) Menuts descuits en la conservació del material o la seua neteja.  
f) La falta de neteja personal.  
g) La falta d'atenció i diligència amb el públic i l'apatia per a complir ordres dels seus superiors. Estes faltes podran tindre consideració de greus en cas de reincidència.  
h) Retardar l'enviament dels comunicats d'alta, baixa o confirmació en cas d'incapacitat temporal.  
i) No avisar al seu cap immediat dels defectes del material o la necessitat d'este, per al bon desenvolupament del treball.  
j) Discussions sobre assumptes estranys al treball durant la jornada laboral. Si estes discussions produïxen greus escàndols o rebomboris, podran ser considerades com a faltes greus o molt greus.  
k) Reunir-se dos o més controladors/vigilants en hores de servici, excepte si és requerida ajuda urgent o tenen permís del seu immediat superior.  
l) Realitzar la incorporació al servici des de lloc distint a l'assignat.  
m) L'incompliment de les normes en matèria de prevenció de riscos i salut laborals, que no comporten risc greu per al treballador, ni per als seus companys o terceres persones.  
n) La incorrecció amb els ciutadans o/i amb els companys de treball.  
o) L'ús indegut del vestuari sense perjudicar la imatge del servici.  
p) El vigilant durant la seua jornada de treball no haurà de reclinar-se o asseure's sobre les parets o vehicles.  
Article 35. Faltes greus  
Es consideren faltes greus les següents:  
a) Més de tres faltes de puntualitat en un mes no justificades.  
b) Faltar un o dos dies al treball durant un mes, sense causa que ho justifique.  
c) No prestar la deguda atenció al treball encomanat.  
d) La simulació de malaltia o accident.  
e) La falta notòria de respecte i consideració al públic.  
f) La desobediència als superiors en qualsevol matèria de treball. Si implica trencament manifest de la disciplina o se'n deriven perjudicis notoris per a l'empresa serà considerada com molt greu.  
g) Simular la presència d'un altre treballador valent-se de la seua firma, fitxa o targeta de control.  
h) La negligència o desídia en el treball que afecte la bona marxa d'este.  
i) Realitzar, sense l'oportú permís, treballs particulars durant la jornada laboral, així com emprar per a ús propi ferramenta o materials de l'empresa sense l'oportuna autorització.  
j) La reincidència en faltes lleus, excepte en les de puntualitat, encara que siguen de distinta naturalesa, dins d'un trimestre, quan hagen hagut sancions.  
k) La disminució voluntària en el rendiment del treball.  
l) El trencament o violació del secret de reserva obligada si no es produïxen perjudicis a l'empresa.  
m) Proporcionar falsa informació a la direcció o als superiors en relació amb el servici o treball, excepte en cas evident de mala fe, que es considerarà com a falta molt greu.  
n) Els descuits i equivocacions que es repetisquen amb freqüència o els que originen perjudicis a l'empresa així com l'ocultació maliciosa d'estos errors a la direcció.  
o) Ofendre de paraula o amenaça a un company o a un subordinat.  
p) L'anul·lació de denúncies sense causa justificada evident.  
q) La reiterada falta de neteja personal  
Article 36. Faltes molt greus   
Es consideren faltes molt greus:  
a) Més de deu faltes de puntualitat no justificades comeses en el període de tres mesos o de vint en sis mesos.  
b) Faltar al treballat més de dos dies consecutius o quatre alterns al mes sense causa o motiu que ho justifique.  
c) El frau, la deslleialtat o l'abús de confiança en el treball, gestió o activitat encomanats; el furt i robatori, tant als altres treballadors com a l'empresa o qualsevol persona durant actes de servici.  
d) Inutilitzar, destrossar o causar desperfectes en ferramentes, màquines, aparells, instal·lacions etc.  
e) L'embriaguesa i/o drogodependència durant la jornada laboral.  
f) Revelar a persona estranya a l'empresa les dades de reserva obligada, quan n'hi haja, produint perjudici sensible a l'empresa.  
g) Revelar plans d'organització del treball a persona o persones alienes a l'empresa, sostraure documents i formularis o copiar-los sense autorització de l'empresa.  
h) L'abús d'autoritat.  
i) L'abandó del lloc de treball sense justificació, especialment en els llocs de direcció o responsabilitat, o quan això ocasione evident perjudici per a l'empresa o puga arribar a ser causa d'accident per al treballador, els seus companys o tercers.  
j) La disminució continuada i voluntària en el treball.  
k) La desobediència contínua i persistent.  
l) La reincidència en la falta greu, encara que siga de distinta naturalesa, dins del mateix semestre, sempre que haja sigut objecte de sanció.  
m) La promulgació de notícies falses o tendencioses referides a la direcció de l'empresa, que motiven el descontentament. També s'incorrerà en esta falta quan eixes notícies tendisquen a desprestigiar l'empresa en el carrer amb la possibilitat de produir-se perjudicis evidents.  
n) L'incompliment de les normes en matèria de prevenció de riscos laborals, que comporten riscos greus per al treballador, els seus companys o terceres persones.  
o) Constituïx assetjament sexual qualsevol comportament, verbal o físic, de naturalesa sexual que tinga el propòsit o produïsca l'efecte d'atemptar contra la dignitat d'una persona, en particular quan se crea un entorn d'intimidació, degradant o ofensiu.  
Constituïx assetjament per raó de sexe qualsevol comportament realitzat en funció del sexe d'una persona, amb el propòsit o l'efecte d'atemptar contra la seua dignitat i de crear un entorn d'intimidació, degradant o ofensiu.  
Es consideraran en tots casos discriminatoris l'assetjament sexual i l'assetjament per raó de sexe.  
Qualsevol situació que s'inscriga en esta definició podrà ser objecte de denúncia per part de la persona assetjada i/o els representants dels treballadors, i es posarà en coneixement, així mateix, de l'empresa i de la Comissió Paritarìa del conveni.   
Article 37. Sancions. Aplicació  
1. Les sancions que les empreses poden aplicar segons la gravetat i les circumstàncies de les faltes comeses seran les següents:  
a) Faltes lleus:  
a) Amonestació verbal.  
b) Amonestació per escrit.  
b) Faltes greus:  
Suspensió d'ocupació i sou d'un a deu dies.  
c) Faltes molt greus:  
a) Suspensió d'ocupació i sou d'onze dies a 30 dies.  
b) Acomiadament.  
2. Per a l'aplicació i graduació de les sancions que antecedixen en el punt 1, es tindrà en compte fonamentalment:  
El major o menor grau de responsabilitat de qui comet la falta.  
La repercussió del fet en els altres treballadors i en l'empresa. Circumstàncies del cas.  
Antecedents de conducta de l'empleat.  
Grau d'intencionalitat i negligència.  
Article 38. Prescripció  
Les faltes lleus prescriuen als deu dies, les greus als vint dies i les molt greus als seixanta dies a partir de la data en què l'empresa va conéixer-ne la comissió i, en tot cas, als sis mesos d'haver-se comés, començant a computar este temps a partir que l'empresa va tindre constància de la comissió.  
IV. Matèries d'índole assistencial  
Article 39. Roba de treball   
A cada treballador al causar alta en l'empresa se li lliuraran dos equips de treball que constaran d'un vestit d'hivern i un altre d'estiu, segons l'època estacional, cada un d'ells constarà de les peces següents:  
Personal ORA:  
Vestit d'hivern  
- Dos pantalons o faldes  
- Dos camises de mànega llarga  
- Una caçadora o jaqueta  
- Un anorac o impermeable  
- Un parell de sabates  
- Una corbata  
- Una gorra de plat  
- Un jersei  
- Una renyonera  
Vestit d'estiu  
- Dos pantalons d'estiu o faldes  
- Dos camises de mànega curta  
- Un parell de sabates  
Anualment l'empresa es compromet a lliurar les peces següents: una camisa de mànega llarga i una altra de mànega curta, un pantaló d'estiu i un altre d'hivern, unes sabates d'estiu i altres d'hivern. La resta de les peces es canviaran cada dos anys.  
El lliurament del vestuari d'hivern s'efectuarà en el mes de setembre, i del vestuari d'estiu en el mes de maig.   
Article 40. Reconeixement mèdic  
L'empresa es compromet a contractar a un servici mèdic per a la realització de reconeixements mèdics i ginecològics anuals.  
Article 41. Complement d'incapacitat temporal  
Amb independència de les prestacions de l'entitat gestora per incapacitat temporal deguda a malaltia comuna o professional, accident laboral o no laboral, l'empresa pagarà un complement que sumant-lo a les prestacions corresponents, garantisca el 100% dels conceptes següents: salari base, antiguitat, transport, vestuari i manteniment de ferramentes. Se n'exclouen les pagues extraordinàries per al càlcul del complement IT, per la qual cosa estes no sofriran cap descompte.  
Article 42. Assegurança d'accident  
Mort i incapacitat permanent absoluta, derivada d'accident de treball o malaltia professional per a tota la vigència del conveni: 20.000 euros.  
Assegurança col·lectiva de vida:   
Any 2008: 6.586,56 euros  
Article 43. Responsabilitat civil i penal  
Ateses les característiques i especials circumstàncies en què es desenrotlla el treball, la direcció de l'empresa proporcionarà l'assistència legal necessària en el cas que es produïsca alguna de les circumstàncies següents:  
- Reclamació judicial al treballador com a conseqüència de la seua actuació professional.  
- Reclamació judicial del treballador a terceres persones, com a conseqüència de la seua actuació professional.  
V. Representació dels treballadors  
Article 44. Garanties dels representants dels treballadors  
- Les persones que integren el comité d'empresa tindran els drets delimitats en l'article 68 de l'Estatut dels Treballadors i la resta de legislació vigent.  
- Disposaran d'un crèdit de vint hores mensuals retribuïdes per persona per a l'exercici de les seues funcions de representació. Este crèdit d'hores podrà ser acumulat per períodes trimestrals en un o diversos membres, per mitjà de cessió expressa i escrita, que haurà de donar-se a conéixer a l'empresa amb quatre dies hàbils d'antelació com a mínim.  
També tindrà dret a rebre informació, almenys anualment, relativa a l'aplicació en l'empresa del dret d'igualtat de tracte i oportunitats entre homes i dones, entre la qual s'inclouran dades sobre la proporció de dones i homes en els diferents nivells professionals, així com, si és el cas, sobre les mesures que s'hagen adoptat per a fomentar la igualtat entre dones i homes en l'empresa i, si s'ha establit un pla d'igualtat, sobre la seua aplicació.  
Es garantix l'accés de la representació legal de les treballadores i treballadors o, si no n'hi ha, dels mateixos treballadors i treballadores, a la informació sobre el contingut del Pla d'igualtat i la consecució dels seus objectius.  
VI. Grups i categories professionals  
Article 45. Classificació professional  
La classificació professional del personal consignada en el present conveni col·lectiu és merament enunciativa i no implica que s'hagen de tindre previstos tots els grups professionals i dins d'ells les divisions orgàniques i funcionals, ni que s'hagen de tindre proveïdes estes si les necessitats i el volum de l'empresa no es requerixen.  
Article 46. Grups professionals   
El personal inclòs en l'àmbit d'aplicació d'este conveni col·lectiu general s'estructura en base als següents grups professionals, en atenció a les funcions primordials que realitzen:  
a) Personal superior i tècnic.  
b) Personal administratiu i informàtic.  
c) Personal de control d'explotació, i manteniment.  
d) Personal d'explotació.  
Article 47. Definició dels grups professionals   
a) Personal superior i tècnic  
El grup professional del personal superior i tècnic comprén els que estiguen en possessió d'un títol superior i/o de grau mitjà, amb diplomatures de centres docents d'ensenment laboral o professional homologats, o els que mancant de titulació acrediten preparació derivada de la pràctica continuada, han sigut contractats per a exercir funcions i responsabilitats per al funcionament i la gestió de la bona marxa de l'empresa en qualsevol dels seus àrees i camps d'actuació, amb independència que puga tindre o no personal subordinat al seu càrrec.  
Les categories enquadrades dins d'este grup professional seran les següents:  
A-1) Tècnic superior. És qui que estant en possessió d'un títol expedit per una escola tècnica superior o facultat universitària, exercix dins de l'empresa, amb responsabilitat directa, les funcions pròpies de la seua professió, amb independència que tinga o no personal subordinat i realitze o no, de forma habitual, funcions directives.  
A-2) Tècnic mitjà. És qui que estant en possessió d'un títol expedit per les escoles tècniques de grau mitjà, exercix dins de l'empresa, amb responsabilitat directa, les funcions pròpies de la seua professió, independentment que tinga o no personal al seu càrrec i exercite o no funcions directives.  
A-3) Diplomat. És qui que posseint un diploma expedit per centres docents oficialment reconeguts o homologats, que no requerisca les condicions exigibles, bé per les escoles tècniques, bé per les facultats universitàries, porta a terme, dins de les empreses, funcions tècniques i específiques per a les quals ha sigut contractat en virtut del seu diploma, concórrega o no personal davall la seua dependència.  
A-4) Tècnic no titulat. És qui porta a terme, dins de les empreses, funcions tècniques i especifiques per a les quals ha sigut contractat en virtut d'una dilatada i demostrable experiència, concórrega o no personal davall la seua dependència.  
Article 48. Grup professional administratiu i informàtic. categories professionals.  
El subgrup professional d'administratiu comprén els qui davall les directrius de a direcció de l'empresa i utilitzant els mitjans operatius i informàtics que esta li assigne, executen de forma habitual les funcions pròpies de la seua categoria en l'àmbit. El componen les categories següents  
I.B1) Cap de servicis. És qui davall les instruccions de la direcció, porta la responsabilitat de l'organització, gestió i funcionament dels distints departaments o servicis en què s'estructura l'empresa i té al seu càrrec i dóna ordres al personal que requerisquen estos departaments o servicis.  
I.B.2) Cap de secció. És qui a les ordres del cap de servicis, si n'hi ha, s'encarrega de l'organització gestió i direcció d'una o diverses de les seccions que componen els departaments o servicis en què s'estructura l'empresa, coordinant el treball i el personal que d'ell depén.  
I.B.3) Oficial administratiu/va. És qui té al seu càrrec i duu a terme amb adequada preparació professional, tasques administratives dels departaments, servicis o seccions de l'administració d'una empresa, exercint-les amb inicativa i responsabilitat i que pot o no tindre personal davall la seua supervisió.  
I.B.4) Auxiliar administratiuva. És qui realitza funcions administratives elementals o de poca complexitat i en general, aquelles funcions que fonamentalment són mecàniques i amb poc de grau d'iniciativa. Ha de saber detectar i resoldre problemes operatius com a errors d'operació o de màquina, a més de les funcions complementàries de maneig d'una central telefònica i fax.  
II.B) El subgrup professional de personal d'informàtica comprén els qui executen de forma habitual les funcions pròpies de sistemes i organització.  
II.B.1) Analista de procés de dades. És qui verifica anàlisis orgàniques d'operacions complexes per a obtindre la solució mecanitzada d'estes, pel que fa a: cadenes d'operacions a seguir, documents a obtindre, disseny d'estos, fitxers a tractar i definició del seu tractament i elaboració completa fins al seu acabament, dels expedients tècnics d'aplicacions complexes.  
II.B.2) Programador/a. És qui estudia els processos complexos predefinits, confecciona organigrames detallats del tractament, redacta programes en el llenguatge de programació que se li indica i confecciona proves d'assaig, posa a punt els programes, completa expedients tècnics d'estos i documenta el manual de consola.  
II.B.3) Operador/a. És qui manipula i controla ordinadors dotats de sistemes operatius capaços de treballar en multiprogramació, principalment equips i programes de naturalesa complexa. Ha de saber detectar i resoldre problemes operatius definint-los com a errors d'operació o de màquina.  
Article 49. Grup professional de control d'explotació  
El grup professional de personal de control d'explotació es compon pels qui, amb els coneixements necessaris i davall les ordres i supervisió del personal adscrit al grup professional A, té a les seues ordres el personal adscrit al grup professional D. Adopta mesures per al degut ordenament i exercici dels servicis, determina i controla la correcció i disciplina dels servicis o zones al seu càrrec, realitzant treballs de la màxima confiança i discreció, davall les ordres directes del personal adscrit als grups professionals A i B.  
Article 50. Grup professional d'explotació.  
D.1) Inspector/a. Es qui supervisa i dóna suport al treball dels controladors de la zona blava, per a determinar la correcció en el treball i les normes assenyalades per l'empresa. Podrà realitzar treballs que requerisquen la màxima confiança i discreció davall les ordres del seu cap immediat.  
D.2) Tècnic/a de manteniment. És qui a les ordres del cap de servici o el seu immediat superior/a, té la responsabilitat sobre l'organització, gestió i funcionament de la programació, manteniment, reparació i neteja de les màquines expenedores de tiquets, terminals i aparells de comunicació així com la conservació de tota la senyalització vertical i horitzontal de zona ORA, es responsabilitzarà del desenvolupament correcte del treball dels controladors o vigilants del centre/centres. Per a la realització del seu treball omplirà els comunicats de treball i/o informes que li proporcione la direcció de l'empresa amb eixe fi. També podrà realitzar labors que requerisquen la màxima confiança i discreció davall les ordres i supervisió del seu cap immediat.  
D.3) Controlador/a vigilant: és el personal que habitualment realitza el seu treball en el carrer, major de 18 anys, que té com a funcions bàsiques les de control dels vehicles estacionats en la zona blava (ORA), verificació que el vehicle està o no en possessió de títol habilitant d'estacionament, i quan el tinga si complix l'horari convingut per l'usuari i en la zona convenient. en el supòsit que siga procedent haurà de realitzar el corresponent avís de denúncia, hauran d'informar els usuaris del compliment de l'ordenança municipal sobre això, davall les ordres del seu immediat superior. Han d'atendre el públic donant les explicacions oportunes de la màquina expenedora i informar-lo de qualsevol dubte relacionat amb el servici.  
Article 51. Treballs de categoria professional superior  
En raó d'una millor organització les empreses podran destinar els treballadors i les treballadores a realitzar comeses i tasques pròpies d'una categoria professional superior, del mateix grup professional.  
La realització de funcions o tasques superiors a les que exercisca el treballador/a, per un període de sis mesos durant un any o vuit mesos durant dos, implicarà l'ascens automàtic del treballador/a cobrint a tots els efectes la vacant corresponent a estes funcions i tasques realitzades, llevat que la vacant siga com a conseqüència d'una situació per I.T, excedència o vacances. La diferència salarial corresponent es pagarà des del primer dia.   
Article 52.Treballs de categoria professional inferior  
Si per necessitats peremptòries o urgents de l'activitat, l'empresa necessita destinar un treballador/a a tasques corresponents a categoria professional inferior a la seua, només podrà fer-ho pel temps imprescindible, i en tot cas es mantindrà la retribució i la resta de drets inherents a la seua categoria professional i ho comunicarà, quan pertoque, a la representació legal dels treballadors en l'empresa.  
Article 53. Polivalència funcional  
Existirà polivalència funcional quan un treballador/a exercisca un lloc de treball que comporte funcions i tasques pròpies de més d'una categoria professional. En estos casos, correspondrà atorgar-li al treballador/a la categoria professional i les retribucions les funcions de les quals siguen prevalents en relació amb la resta de funcions complementàries concurrents en el seu lloc de treball, amb independència que pertanguen a categories professionals diferents de la seua.  
VII. Salut i prevenció de riscos laborals  
Article 54. Salut i prevenció de riscos laborals  
Les treballadores i els treballadors tenen dret que la prestació dels seus servicis s'adapte a les mesures i normes que, amb caràcter obligatori, establix la Llei de Prevenció de Riscos Laborals, Llei 31/1995 de 8 de novembre, amb les modificacions introduïdes per la Llei 39/99, i els diversos reglaments que la despleguen  
Com a consideracions de caràcter general sobre salut i prevenció de riscos laborals s'estipula que:  
- L'empresa desenvoluparà les accions i mesures que siguen necessàries en matèria de seguretat i salut laboral per a aconseguir que les condicions de treball si és que així fóra, representen el menor risc i no afecten negativament la salut dels treballadors/es.  
- En tot cas, els plantejaments, les actuacions i les mesures que conjuntament empresa i treballadors posen en execució, sense condicionar l'activitat aniran encaminades a aconseguir una millora en la qualitat de vida dels treballadors afectats.  
- Durant la vigència del present conveni col·lectiu, l'empresa elaborarà un pla d'avaluació general de riscos per a la seguretat i salut dels seus treballadors/es, tenint en compte la naturalesa de l'activitat. Igualment, quan siga procedent, s'efectuarà una avaluació dels mitjans i llocs de treball i del condicionament del centre o establiment.  
- Si hi ha algun lloc de treball que represente cert risc per a la salut i seguretat laboral dels treballadors/es, l'empresa d'acord amb els dictàmens i assessoraments dels servicis de prevenció i, si és el cas, la inspecció de treball, modificaran les instal·lacions, els mitjans o la mateixa dotació del lloc de treball, de forma que es minimitze i evite en el major grau possible, el risc detectat.  
- Tota ampliació o modificació de les instal·lacions dels establiments, de la seua maquinària o de la tecnologia aplicada als diversos llocs de treball, comportarà necessàriament una avaluació dels riscos per a la salut i seguretat laboral que puga contindre, així com la seua posada en coneixement, bé als representants dels treballadors/es o, si no n'hi ha, als treballadors/es afectats.  
- La representació legal dels treballadors/es en l'empresa tindrà informació permanent respecte a la posada en marxa de nova maquinària, modificació d'instal·lacions, la seua ampliació i dels mesuraments, anàlisis i reconeixements que s'efectuen en relació amb les condicions ambientals del centre de treball.  
L'empresa proporcionarà al personal afectat per este conveni col·lectiu una revisió mèdica anual realitzada per especialistes mèdics. Els resultats es comunicaran al treballador perquè en prenga coneixement.  
En la protecció de la maternitat, en allò no previst en este article, es tindrà en compte el que disposa la Llei 3/2007, de 22 de març, per a la igualtat efectiva entre homes i dones.  
Quant a determinats llocs de treball seran d'aplicació les normes i disposicions sobre ergonomia que té establides o puga establir l'Institut Nacional de Seguretat i Higiene en el Treball. S'avaluarà de forma especial aquelles activitats o llocs de treball exposats a radiacions de pantalles de qualsevol tipus, a alta sonoritat, a limitacions d'aireig, etc.  
El personal afectat per este conveni col·lectiu té dret a la informació i formació sobre les condicions del seu treball, sobre les característiques de la seua activitat i del seu centre de treball, sobre la maquinària i tecnologia emprada i sobre tots els altres aspectes del procés laboral que d'alguna forma puguen representar risc per a la seua salut o seguretat personal en el treball.  
En especial, l'empresa estarà obligada a formar específicament el personal sobre els riscos que, si és el cas, puguen existir en determinat lloc de treball, així com sobre l'ús dels mitjans i de les conductes necessaris per a la seua eliminació.  
La participació dels treballadors/es es canalitzarà a través dels seus representants i de la representació especialitzada que regula la Llei de Prevenció de Riscos i Salut Laboral. Els delegats/des de prevenció seran designats per i entre els representants del personal en nombre de dos.  
El temps utilitzat pels delegats/des de prevenció per a l'exercici de les funcions previstes en la llei serà considerat com exercici de funcions de representació a efectes de la utilització del crèdit d'hores mensuals retribuïdes previst en l'article 68 apartat e) de l'Estatut dels Treballadors.  
No obstant això, serà considerat en tot cas com a temps de treball efectiu, sense imputació al crèdit horari mencionat, el corresponent a les reunions del Comité de Seguretat i Salut i a qualssevol altres convocades per l'empresari en matèria de prevenció de riscos.  
   
Finalment l'empresa està obligada a informar periòdicament als representants dels treballadors/es, si n'hi ha, sobre l'evolució de la salut i seguretat dels treballadors, els índexs d'absentisme i les seues causes, l'accidentabilitat i les seues conseqüències, els índexs de sinistralitat, els estudis que es realitzen sobre el medi ambient dels centres de treball i, en general, sobre qualsevol circumstància que col·lectivament o individualment puga tindre incidència en relació amb la salut de les treballadores i dels treballadors.  
Si es considera necessari, el que s'ha redactat en este conveni en matèria de salut laboral s'adaptarà a allò firmat en el conveni col·lectiu d'àmbit estatal que li és d'aplicació.   
54 Bis. Protecció de la maternitat. Quan l'adaptació de les condicions o del temps de treball no resulte possible o, a pesar d'esta adaptació, les condicions d'un lloc de treball puguen influir negativament en la salut de la treballadora embarassada o del fetus, i així ho certifiquen els servicis mèdics de l'Institut Nacional de la Seguretat Social o de les mútues, en funció de l'entitat amb què l'empresa tinga concertada la cobertura dels riscos professionals, amb l'informe del metge del Servei Nacional de Salut que assistisca facultativament la treballadora, esta haurà d'ocupar un lloc de treball o exercir una funció diferent i compatible amb el seu estat. L'empresari haurà de determinar, amb consulta prèvia amb els representants dels treballadors, la relació dels llocs de treball exempts de riscos a estps efectes.  
El que disposa el paràgraf anterior, s'aplicarà també durant el període de lactància natural, si les condicions de treball poden influir negativament en la salut de la dona o del fill i així ho certifiquen els servicis mèdics de l'Institut Nacional de la Seguretat Social o de les mútues, en funció de l'entitat amb què l'empresa tinga concertada la cobertura dels riscos professionals, amb l'informe del metge del Servei Nacional de Salut que assistisca facultativament la treballadora o el seu fill.  
Podrà, així mateix, declarar-se que la treballadora afectada passe a la situació de suspensió del contracte per risc durant l'embaràs o la lactància natural de fills menors de nou mesos prevista en l'article 45.1.d) de l'Estatut dels Treballadors, si es donen les circumstàncies previstes en l'article 26.3 de la LPRL.  
Article 55. Jubilació  
Els qui estiguen interessats en la jubilació parcial podran concertar de comú acord amb l'empresa el pertinent contracte de relleu, de con  
Annex i: taules provisionals   
Taula inicial 2008  
  
P. Assistència x dia treballat 1,99  
P. Conveni x dia treballat 1,53  
Hora extra 10,52  
formitat amb el que preveu l'article 12.6 de l'Estatut dels Treballadors, en la redacció que en fa el Reial Decret Llei 15/1998. Igualment de conformitat amb el Reial Decret 1194/85 de 17 de juliol, aquells treballadors/es amb 64 anys complits que vulguen acollir-se a la jubilació amb el cent per cent dels drets, de mutu acord amb l'empresa, seran substituïts per un altre treballador/a perceptor de la prestació per desocupació o jove sol·licitant de primera ocupació, mitjançant contracte de la mateixa naturalesa al que s'extingisca amb la jubilació.  
Els qui es jubilen anticipadament en l'empresa, amb una antiguitat de deu anys, com a mínim, tindran dret a gaudir de vacances retribuïdes d'acord amb l'escala definida en este article. El gaudi de les vacances es farà efectiu quan ho sol·licite el treballador/a, que haurà de comunicar la seua decisió a l'empresa de forma fefaent. L'empresa farà entrega al treballador/a que sol·licite el permís de vacances, d'un certificat acreditatiu del seu gaudi, en el qual haurà de constar el nombre de mesos a què té dret.  
60 anys. 6 mesos de vacances.  
61 anys. 5 mesos de vacances.  
62 anys. 4 mesos de vacances.  
63 anys. 3 mesos de vacances.  
64 anys. 2 mesos de vacances.  
Disposició addicional primera. Les parts convenen que en allò no previst en el present conveni s'aplicarà la legislació vigent i el Conveni Col·lectiu general d'àmbit estatal per al sector de regulació de l'estacionament limitat de vehicles en la via pública mitjançant control horari i compliment de les ordenances d'aparcaments.  
ANEXO I: TABLAS PROVISIONALES  
Tabla inicial 2008  
  
P. ASISTENCIA x DIA TRABAJADO 1,99  
P. CONVENIO x DIA TRABAJADO 1,53  
HORA EXTRA 10,52